**31. Tapamajade tapaliinidele, loomade vastuvõtu kohtadesse ning uimastamise- ja pidamise boksidesse kaamerate paigaldamise kohustuse ja toimuva tegevuse jäädvustamise ning talletatud teabe säilitamise kohustuste kehtestamine**

Tapamajades toimuv ei ole piisavalt kontrollitud ning seda ilmestavad ka loomakaitse organisatsioonidele nt töötajate saadetud teave ja informatsioon toimuvast. Oleme seisukohal, et tapaliinidel ja loomade vastuvõtu kohtades ning nende pidamise ja uimastamise boksides toimuv peab olema kontrollitav ka tagantjärgi.

Seetõttu teeme ettepaneku lisada loomakaitseseaduse § 13 lg-sse 5 tapamajadele ((nõukogu määruse (EÜ) nr 1099/2009 loomade kaitse kohta surmamisel (ELT L 303, 18.11.2009, lk 1–30) tähenduses)) kohustus paigaldada tapaliinidele ja tapaeelsetesse pidamiskohtadesse ning uimastamise kohtadesse jälgimissüsteemid, mis jäädvustavad sealse tegevuse koos kohustusega säilitada vastavad salvestised vähemalt 12 kuud.

Probleemi tõsidust iseloomustab ka asjaolu, et vastava kohustuse kehtestamise ettepanekud on esitatud ja arutelud toimumas erinevates riikides, sh ka Euroopa Parlamendi tasandil (samuti UK, Prantsusmaa, Šveits, Hispaania), kus samamoodi on probleemiks erinevate nõuete rikkumine tapamajades (loomade väärkohtlemine, uimastamisnõuded, loomade elusalt ja uimastamata keetmine nt Taanis, uimastamata tapmine, piinamisjuhtumid jne).